Document ID: 32003R2174

Komission asetus (EY) N:o 2174/2003,
annettu 12 päivänä joulukuuta 2003,
asetuksen (EY) N:o 466/2001 muuttamisesta aflatoksiinien osalta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon elintarvikkeissa olevia vieraita aineita koskevista yhteisön menettelyistä 8 päivänä helmikuuta 1993 annetun neuvoston asetuksen (ETY) N:o 315/93(1), ja erityisesti sen 2 artiklan 3 kohdan,
sekä katsoo seuraavaa:
(1) Tiettyjen elintarvikkeissa olevien vieraiden aineiden enimmäismäärien vahvistamisesta 8 päivänä maaliskuuta 2001 annetussa komission asetuksessa (EY) N:o 466/2001(2), sellaisena kuin se on viimeksi muutettuna asetuksella (EY) N:o 1425/2003(3), vahvistetaan aflatoksiini B1 -pitoisuudelle ja aflatoksiinien kokonaispitoisuudelle asetetut enimmäismäärät tietyissä elintarvikkeissa.
(2) Asetuksen (EY) N:o 466/2001 mukaisesti myös maissiin sovelletaan suoraan ihmisravinnoksi tarkoitetuille viljoille säädettyjä enimmäismääriä, mikäli 1 päivään heinäkuuta 2003 mennessä ei ole vahvistettu mitään erityistä enimmäismäärää maissille, johon on ennen ihmisravinnoksi tai elintarvikkeiden ainesosiksi käyttämistä sovellettava lajittelumenettelyä tai muita fyysisiä käsittelyjä. Ei nimittäin voida sulkea pois mahdollisuutta alentaa maissin aflatoksiinipitoisuutta lajittelumenetelmillä ja muilla fyysisillä käsittelyillä, mutta näiden menetelmien todellinen teho on vielä osoitettava. Asetuksessa säädetään myös, että jos määrätyn ajan kuluttua ei ole käytettävissä tietoja, joiden avulla olisi perusteltua vahvistaa oma erityinen enimmäismäärä prosessoimattomille viljoille, on vahvistettava aflatoksiini B1:n enimmäismääräksi 2 μg/kg ja aflatoksiinien kokonaispitoisuuden enimmäismääräksi 4 μg/kg.
(3) Edelliseen liittyvästi tietoja on toimitettu maissista. Tietojen perusteella on ilmeistä, että lajittelumenetelmillä ja muilla fyysisillä käsittelyillä voidaan huomattavasti vähentää prosessoimattoman maissin aflatoksiinipitoisuutta kuluttajalle tarkoitetussa puhdistetussa lopputuotteessa (hiutalerouheessa ja muussa maissirouheessa). Aflatoksiinisaastumista havaittiin ennen muuta seulotussa aineksessa (jätteessä) ja vähemmässä määrin maissinalkioissa, lesejauhossa ja karkeasti rouhituissa maissinjyvissä (eläinrehuksi tarkoitetuissa tuotteissa). Vaikka ei voida arvioida määrällisesti eikä varmasti, missä määrin pitoisuuksia voidaan käytännössä vähentää, käytettävissä olevien tietojen perusteella on ilmeistä, että erilaiset puhdistus- ja prosessointivaiheet ovat riittävän tehokkaita aflatoksiinin poistamiseksi ihmisravinnoksi tarkoitetuista maissituotteista. Tällöin raakamaissista, jonka aflatoksiini B1 -pitoisuus on 5 μg/kg ja aflatoksiinien kokonaispitoisuus on 10 μg/kg, saatavat ihmisravinnoksi tarkoitetut maissituotteet noudattavat aflatoksiini B1 -pitoisuudelle asetettua enimmäismäärää 2 μg/kg ja aflatoksiinien kokonaispitoisuudelle asetettua enimmäismäärää 4 μg/kg, millä taataan korkeatasoinen kuluttajansuoja.
(4) Nähtävästi eräät elintarvikevalvojat ja elintarviketutkijat käyttävät analyysien tuloksia esittäessään samaa merkittävien arvojen määrää, jolla enimmäistaso säädöksissä vahvistetaan.
(5) Sen vuoksi olisi muutettava asetusta (EY) N:o 466/2001 vastaavasti.
(6) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 466/2001 seuraavasti:
1) Korvataan 4 artiklan 3 kohta seuraavasti:
"3. Maapähkinät, pähkinät ja kuivatut hedelmät, jotka eivät ole liitteessä I olevassa 2.1.1.1 kohdassa vahvistettujen aflatoksiinin enimmäismäärien mukaisia, ja maissi, joka ei ole kyseisen liitteen 2.1.2.1 kohdassa vahvistettujen enimmäismäärien mukaista, voidaan saattaa markkinoille edellyttäen, että
a) tuotteet eivät ole suoraan ihmisravinnoksi tai elintarvikkeiden ainesosiksi tarkoitettuja;
b) tuotteet ovat liitteessä I olevassa 2.1.1.2 kohdassa vahvistettujen enimmäismäärien mukaisia maapähkinöiden osalta, kohdassa 2.1.1.3 vahvistettujen enimmäismäärien mukaisia pähkinöiden ja kuivattujen hedelmien osalta sekä kohdassa 2.1.2.3 vahvistettujen enimmäismäärien mukaisia maissin osalta;
c) tuotteet myöhemmin lajitellaan tai niihin sovelletaan muita fyysisiä menetelmiä, että ne eivät tämän käsittelyn jälkeen ylitä liitteessä I olevassa 2.1.1.1 ja 2.1.2.1 kohdassa vahvistettuja enimmäismääriä ja että käsittely itsessään ei aiheuta muita haitallisia jäämiä;
d) tuotteiden käyttötarkoitus on osoitettu selvästi merkinnällä, jossa on maininta 'tuotteeseen on ennen ihmisravinnoksi tai elintarvikkeiden ainesosiksi käyttämistä sovellettava lajittelumenettelyä tai muita fyysisiä käsittelyjä aflatoksiinitason alentamiseksi'."
2) Muutetaan liite I tämän asetuksen liitteen mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 12 päivänä joulukuuta 2003.

Labels: 0
3
17
20